Ved retten i Nykøbing Falster faldt der onsdag dom over en kroatisk familie, der blev dømt lange fængselsstraffe og udvisninger for 24 hjemmerøverier.

Det skriver TV 2 Øst.

15 års fængsel fik to brødre på henholdsvis 20 og 23 år i familien for at have begået 24 hjemmerøverier på Sjælland, Lolland, Falster, Møn og Jylland.

Men de to brødre blev ikke kun dømt for hjemmerøverierne. De blev også dømt for ved nogle af hjemmerøverierne at have frihedsberøvet og udøvet vold af særlig farlig karakter mod deres ofre.

Under flere af røverierne havde de to brødre også våben med.

Forældre planlagde røverier

Men de to mænd på 20 og 23 år var ikke alene om hjemmerøverierne.

Forældrene til de to brødre stod også tiltalt i retten. Og ifølge retten var det forældrene, der planlagde hjemmerøverierne og fik deres to sønner til at udføre dem.

Men det stoppede ikke ved planlægningen.

Det var også forældrene, der udpegede ofrene, fastslog retten.

I flere af tilfældene blev ofrene bundet og kneblet i deres hjem. Her blev de efterladt til sig selv, inden de blev først blev fundet flere timer senere af pårørende.

- Det eneste gode, man kan sige om den her sag, er, at den ikke er endt som en drabssag. Men det er vist mere held, end det er de tiltaltes skyld, at ingen her har mistet livet, sagde anklager Susanne Bluhme under sine sidste bemærkninger i sagen, skriver Ekstra Bladet.

Alle de dømte blev udover deres fængselsstraffe også udvist af Danmark med indrejseforbud for bestandigt.

Alle de dømte valgte at anke deres domme på stedet. Ligesom de ligeledes har nægtet sig skyldige.